REMONT galerija, Maršala Birjuzova 7, www.remont.net, [remont@remont.net](mailto:remont@remont.net)

**8.11- 27.11.2021.**

**Putovanje kroz bezizlaz, III tom**

Šta je pakao ako nema drugih

Samostalna izložba Ive Kuzmanović

*Putovanje kroz bezizlaz* *III tom* Ive Kuzmanović predstavlja vizuelizaciju njenog kontinuiranog preispitivanja definisanih odnosa između individua, predmeta, kolektiva i sredine. Kroz taj proces, Iva preuzima pejzaž kao glavni motiv svojih radova, tehnički se ne udaljavajući previše od medija. Ulja na platnu i efemerni crteži UV reaktivnim pigmentom grade jedan celovit, ali nestalan, pejzaž u kome se asocijativno pronalaze neonske peščane dine koje se ne mogu prostorno niti vremenski tačno odrediti, oslobođene prisustva čoveka. Postavljajući pitanje „Šta je pakao ako nema drugih?“ Iva otvara široko polje tumačenja koje polazi od upitanosti nad fundamentalnošću postojećeg. Koristeći se parafrazom citata iz Sartrove drame „Bez izlaza“ umetnica nas suočava sa spekulativnom osobinom svojih radova čije se tumačenje zasniva prvenstveno na kritici izgrađenog odnosa između subjekta i objekta.

U tom odnosu, čovek uzet kao subjekt, zauzima dominantno mesto u percipiranju sveta koji i postoji samo u njegovoj percepciji, dok postojanje objekata izvan uma, nezavisno od čovekovog opažaja je teško zamislivo. Upravo čovek određen kao centralni entitet zaslužan je za formiranje predstave sveta oko sebe koju obrazuje naučenim, iskustveno doživljenim i imenovanim. Takvo određenje, koje je dominantno za antropocenu, pretpostavlja prava čoveku da se postavi kao dominantan, iznad ne samo predmeta već i prirode same. Objekat, u ovom slučaju sve ostalo, podređeno je subjektu koji znatno utiče na ekonomske, društvene, prirodne raspodele unutar različitih sistema u kome (ko)habituje sa drugima. Kritika pomenutog odnosa javlja se u spekulativnom realizmu, savremenoj filozofskoj misli koja razvija teoriju o narušavanju dominantno postavljenog subjekta i u promišljanje o koncipiranju realnosti uvodi odnos koji počiva samo na objektivitetu. Ovakva teza podrazumeva izjednačavanje čoveka sa drugim entitetima unutar sistema i prepoznavanje realnog objekta – onog koji postoji nezavisno od uma, autonomnog u svom postojanju, sa svojim primarnim kvalitetima koji postoje bez obzira na subjekat i indiferentnog na misao. Preispitivanjem ontologije objekata koja stoji u osnovi ove teze stvara se mogućnost jedne nove realnosti. Upravo umetnost, jedan od glavnih predstavnika spekulativnog realizma Grejem Harman, navodi kao put kojim se približavamo prirodi objekta koja ne počiva samo na reduktivnim formama materijalizma.

Ovo bi značilo, preneseno u domen Ivine prakse, da su pejzaži koje slika, sa jedne strane, zamišljeni kao utopije, teritorije oslobođene dominirajućih odnosa u kojima percepcije drugih kao subjekata ne postoje. Ovo ne znači da umetnica svoje radove posmatra kao sobe bez izlaza, sartrovski pakao u kome smo prinuđeni da proživimo mučnu večnost, ona im ne pristupa fatalistički već formira jednu od mnogih mogućih vizija realnog/budućeg koja je sklona prolaznosti. Upravo temporalno, nestajuće/postojeće jeste i jedna od osobina predstavljenih radova koja čini bitnu karakteristiku spekulativnog realizma. To se najjasnije primećuje kod crteža nastalih korišćenjem transparentne UV reaktivne boje čiji motivi postaju vidljivi tek nakon izlaganja svetlosti UV lampe. Samo pod svetlošću lampe „traju“ što je u funkciji zaključka da je materijalna potpora svakog postojećeg traga temporalna i sklona redefiniciji, ako ne i nestanku. Temporalnost bez koje „trag ne može da perzistira kroz vreme i povezuje prošlost sa budućnošću“ (*M.* *H* *ägglund, Radical Atheist Materialism, u: Speculative Turn, ed. Bryan, et al. 2011, p.119*) rađa i sklonost ka preispitivanju dosadašnje ontologije, uspostavljenih odnosa i traženje potencijalno drugačijih budućih modela percepcije. „Trag je uvek ostavljen za nepredvidjenu budućnost koja mu daje šansu da živi ili bude izbrisan“(*H* *ägglund, 2011, p. 119*). Tako i Apolon sa svojim epitetima boga svetlosti, ali i smrti, jedina, izdvojena iz svoje sredine, figura na izložbi postaje simbol i svojevrsni memento temporalnog.

Istovremeno, radovi intenziviraju osećaj teskobe izolativnim karakterom pejzaža, teskobe koja proizlazi iz anticipacije mogućih budućnosti čovečanstva bilo da je to pejzaž nakon biološke katastrofe, slika kolonizovanog svemira ili prostor sveprisutne tišine i samouništenja. Tu je naglašeno i pitanje manifestnih i latentnih odgovornosti, introvertnih i ekstrovertnih posledica koje su izazvane uspostavljenim antropocentričnim odnosima – sredina u koju nas Iva smešta, a koja podseća na Sartrove ispražnjene sobe pakla, ostavlja nas suočene jedne sa drugima i vodi ka preispitivanju uzroka našeg (ne)postojanja u budućnosti.

Jelena Stević

...................................................

Iva Kuzmanović rođena je 1984. godine u Beogradu, gde je 2011. diplomirala na Odseku za slikarstvo u klasi prof. Čedomira Vasića, na Fakultetu likovnih umetnosti. Od 2012. kao suosnivač Umetničkog prostora U10 i redovan član Kolektiva U10, učestvovala je kao organizator, kustos ili umetnik u preko sto pedeset grupnih i samostalnih izložbi i drugih projekata u kulturi i umetnosti. Osnovni medij koji Iva koristi je ulje na platnu, ali se kroz svoju praksu izražava i kroz proširene medije upotrebom zvuka, videa, neonskog svetla i drugih materijala i elemenata za svoje ambijentalne instalacije. Apstraktni pejzaži pustinje, tradicionalni memento mori motivi, prikazi džungle ili avionskih nesreća česti su motivi koje umetnica koristi obrađujući kroz svoju praksu teme temporalnosti, eskapizma i fatalističkog.

**Program podržali:**

**International Relief Fund of the German Federal Foreign Office, the Goethe-Institut, and other partners:** [**www.goethe.de/relieffund**](http://www.goethe.de/relieffund)

**Ministarstvo kulture i informisanja RS**